b"\n_START_ARTICLE_\nSant Esteve de Saorra\n_START_SECTION_\nHist\xc3\xb2ria\n_START_PARAGRAPH_\nSant Esteve de Saorra est\xc3\xa0 documentada des de mitjan segle XII, quan, l'any 1163, una butlla del papa Alexandre III confirma una s\xc3\xa8rie de possessions a la parr\xc3\xb2quia de Sant Esteve de Saorra a l'abadia de Sant Mart\xc3\xad del Canig\xc3\xb3._NEWLINE_Substitu\xc3\xad, aix\xc3\xad, com a esgl\xc3\xa9sia parroquial la de Sant Cebri\xc3\xa0 fins que la seva separaci\xc3\xb3 del nucli urb\xc3\xa0 ha tornat modernament a canviar els papers amb l'esgl\xc3\xa9sia primera.\n_START_SECTION_\nL'edifici\n_START_PARAGRAPH_\nSant Esteve \xc3\xa9s un edifici de nau \xc3\xbanica coberta amb volta de can\xc3\xb3, acabada en un absis semicircular, amb un campanar de 19 metres d'al\xc3\xa7ada de base quadrada constru\xc3\xaft dins dels c\xc3\xa0nons de l'arquitectura rom\xc3\xa0nica llombarda. Dues capelles laterals foren bastides en l'interior dels murs, aprofitant la seva ampl\xc3\xa0ria, cosa que fa que hom tingui la impressi\xc3\xb3 d'un absis trilobulat. Exteriorment, la cap\xc3\xa7alera i el campanar estan bellament decorats, de manera semblant a l'esgl\xc3\xa9sia de Sant Jaume de Vilafranca de Conflent, amb frisos amb dents d'engranatge i arcs cecs._NEWLINE_La nau fa interiorment 16,45 metres de llarg\xc3\xa0ria per 6,60 d'ampl\xc3\xa0ria. El gruix dels murs \xc3\xa9s de 1,76 m. Malgrat l'aparent solidesa de la construcci\xc3\xb3, es va produir una inclinaci\xc3\xb3 del mur meridional, cosa que va provocar una esquerda important en la volta de la nau. L'origen de l'afectaci\xc3\xb3 s'ha de buscar en les explosions de les mines d'Escar\xc3\xb3, que el 1930 van provocar l'enfonsament de l'esgl\xc3\xa9sia de Sant Mart\xc3\xad d'Escar\xc3\xb3._NEWLINE_S\xc3\xb3n especialment destacables a l'esgl\xc3\xa9sia, sobretot al campanar i a la finestra central de l'absis, els treballs escult\xc3\xb2rics dels seus capitells i columnes._NEWLINE_Sant Esteve de Saorra va ser declarada monument hist\xc3\xb2ric de Fran\xc3\xa7a el 1911. Hom ha esmentat problemes d'estabilitat del subs\xc3\xb2l a causa d'antigues explotacions mineres."